שיעור אחרון
קטגוריות: כללי / שיעורי הרב צבי ובר / יורה דעה / מזוזה

**והמרדכי** (שם סוף סי' תתקסא) חולק דלא מהני המזוזה שם אלא לפתח שהמזוזה לימינו, אבל לפתח השני לא מהני כיון שהמזוזה היא בשמאל לכניסה. ולכך פירש דמיירי כשיש שם עוד חדר שצריך מזוזה, ונמצא שהפצים הוא לימין לזה ולזה, ולכך מהני מזוזה אחת [ולשיטתו כל החידוש הוא שמהני מזוזה אחת לשני פתחים, אבל לרש"י יש עוד חידוש שלפתח אחד מהני אף שהמזוזה היא לשמאלו].

**והט"ז** (ס"ק יא) נקט דעה שלישית [וכן פירש ברש"י], שאינו נותן את המזוזה על הפצים שבין שתי הפתחים, דס"ל שהפצים שבאמצע אם אינו רחב טפח אינו מחלק את הפתח לשנים, אלא הכל נחשב כפתח אחד, ולכך צריך ליתן מזוזה בצד ימין של הפתח ולא על הפצים שבאמצע, ומהני מזוזה אחת, דהא הכל הוא כפתח אחד.

**אכן** היד הקטנה (פ"ג ממזוזה מנחת עני ס"ק ח) דחה דברי הט"ז דאיך יועיל המזוזה שנותן בימין הפתח המערבי לפתח שלצד דרום, והרי הוא פתח אחר, ולכך מסיק שודאי הפירוש הוא שנותן המזוזה על הפצים שבאמצע, אלא שכתב שיש לחוש לשיטת המרדכי שרק אם יש חדר אחר שהפצים הם לימין הכניסה לזה ולזה סגי במזוזה אחת, ובלא זה צריך ליתן שתי מזוזות לכל פתח בצד ימין של הכניסה לחדר. ומ"מ דעתו לחשוש גם לדעת רש"י, ולכך יברך רק על המזוזה שנותן על הפצים עצמו, אבל על המזוזה השניה לא יברך, שהרי לדעת רש"י אינו חייב ליתן שם מזוזה.

**[וכתב** היד הקטנה לחדש שבאופן שיש דלת על הפצים וכשיפתח את הדלת בצד אחד מהפצים אינו רואה את המזוזה, אין המזוזה מועלת לצד זה, והביאו הפתחי תשובה להלן סי' רפט (ס"ק ה) ז"ל 'דזה ברור לדינא דכשאין המזוזה נראית וגם אין היכר וזכר לה כלל, דודאי אין יוצאין י"ח מזוזה כלל'].

### ב. ב' פתחים סמוכים ברוח אחת וביניהם 'פצים'

**ובסעיף** כ"א כתב השו"ע באופן שהיו שתי הפתחים לרוח אחת, ויש עמוד ביניהם, שאם היה היכר ציר לזה ולזה יתן ב' מזוזות. ויש להבין בדין זה אם מיירי בפצים רוחב טפח ולכך חייב ליתן שתי מזוזות, אבל אם לא היה טפח בפצים נותן מזוזה אחת, או דילמא דמיירי בפצים פחות מטפח ואעפ"כ צריך ליתן ב' מזוזות.